SL Uradni list Evropske unije C 99/14

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 99/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ “(DONGSHAN BAI LU SUN)

ES št.: CN-PGI-0005-0624-16.07.2007

ZGO ( X ) ZOP ( )

1. Ime:

„ “ (Dongshan Bai Lu Sun)

2. Država članica ali tretja država:

Kitajska

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

„Dongshan Bai Lu Sun“ so vloženi beluši, pridelani po tradicionalnih metodah v okrožju Dungšan (otok) mesta Džangdžov v provinci Fundžjan. Vloženi beluši so skuhani in olupljeni.

Videz

Stebla vloženih belušev so debela, imajo okrogle vršičke in goste luske. Beluši so dolgi 10–17 cm. Zeleni stebelni vršički so dolgi največ 1 cm. So nežni in prijetnega okusa. Vloženi beluši so snežno bele barve. Barva tekočine, ki jih obdaja, je konsistentna.

Fizikalne in kemične lastnosti

Premer stebla od 0,4–2,6 cm, vsebnost surovih vlaken ≤ 1,0 % in vsebnost topnih sladkorjev ≥ 4,70 %. Raztopina: slanica z 0,03 % citronske kisline.

Specifikacije embalaže

Proizvod je pakiran v steklenih kozarcih ali v pločevinkah. Glavne specifikacije embalaže so:

(a) Stekleni kozarci Velikost steklene posode Dolžina belušev 212 ml 7 cm 212 ml 11 cm 370 ml 16 cm 370 ml 17 cm 580 ml 16 cm 580 ml 17 cm 314 ml 10 cm 1 700 ml 17 cm 720 ml 17 cm

(b) Pločevinke Velikost pločevinke Dolžina belušev 200 g 10 cm 250 g 13 cm 430 g 11 cm 800 g 16 cm 2 500 g 15 cm 2 950 g 17 cm

3.3 Surovine (samo za predelane proizvode):

Sveži beluši sort Gi jnlim in Thielim.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi specifični proizvodni postopki so opravljeni na opredeljenem geografskem območju.

3.6 Posebna pravila za rezanje, ribanje, pakiranje itn.:

Proizvod se pakira v steklene kozarce ali v pločevinke. Beluši morajo biti obdelani in vloženi v 12 urah po pobiranju, s čimer se zagotovi, da so sveži.

3.7 Posebna pravila za označevanje:

—

4. Kratka opredelitev geografskega območja:

Območje pridelave proizvoda „Dongshan Bai Lu Sun“ obsega sedem mest v okrožju Dungšan (otok) v provinci Fundžjan, in sicer Kangmej, Čenčeng, Čjanlov, Šipu, Džangtang, Šingčen in Tongling.

5. Povezanost z geografskim območjem:

5.1 Posebnosti geografskega območja

Okrožje Dungšan leži med 23° 34′ in 23° 47′ severne geografske širine ter 117° 18′ in 117° 35′ vzhodne geografske dolžine ter je obdan z morjem. Ima južnoazijsko tropsko morsko podnebje, za katerega so značilne tople zime in hladna poletja. Je otoško okrožje na najjužnejšem delu province Fundžjan. Območje skupno obsega 248 kvadratnih kilometrov kopnega, od tega 70 000 mu (1 mu ≈ 0,07 ha) obdelovalnih površin. Tu živi 213 000 ljudi, od tega se jih 137 000 ukvarja s kmetijstvom. V tem okrožju leži sedem mest, vključno z 61 upravnimi vasmi in 16 odbori krajanov. Je kmetijsko okrožje, v katerem pretežno pridelujejo bele beluše. Otok ima obilo kmetijskih virov. Obdelovalna zemlja sestoji pretežno iz peščene prsti, ima visoko vsebnostjo srebrnega morskega peska ter je bogata z morskim blatom in podtalnimi vodnimi viri. Ti pogoji so izredno primerni za gojenje belih belušev.

5.2 Posebnosti proizvoda:

„Dongshan Bai Lu Sun“ je zelo kakovosten proizvod. Je privlačnega videza, prijetnega in svežega okusa ter zelo hranljiv. Vloženi beluši so priljubljeni tako pri domačih kot tujih kupcih.

Posebnost tega proizvoda temelji na značilnih lastnostih svežih belušev, ki jih pogojuje njihovo geografsko okolje, naravne danosti in človeški dejavniki v okrožju Dungšan, kjer jih pridelujejo.

Sveži beluši so pridelani v posebnem okolju Dungšana. Njihova stebla so debela, imajo okrogle vršičke in goste luskine. Zeleni stebelni vršički so dolgi največ 1 cm. So nežni in prijetnega okusa. Nežna stebla vloženih belušev so snežno bela. Tekočina, v kateri so, je konsistentne barve. Vloženi beluši imajo dolg rok uporabnosti.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

1. Povezava med temperaturo in kakovostjo

Ta proizvod se prideluje v južnoazijskem tropskem morskem podnebju, za katerega so značilne tople zime in ne prevroča poletja. Povprečna letna temperature je 20,8 °C. Temperature so najvišje julija in avgusta, ko povprečna temperatura znaša 27 °C, najnižje pa februarja s povprečno temperaturo 12,8 °C. V takšnem podnebju beluši rastejo hitro, bogato obrodijo in so dobre kakovosti.

2. Povezava med prstjo in kakovostjo

Prst v Dungšanu je pretežno peščena, torej mehka in zračna ter zato primerna za rast korenin belušev. V takšni prsti se korenine lahko dobro razrastejo, listi pa se razvijejo hitro in v velikem številu. Posledica tega je, da se akumulira več produktov fotosinteze, ki zagotavljajo energijo za rast stebelnih poganjkov.

3. Povezava med vodo in kakovostjo

Dungšan leži na otoku, kjer letno pade 1 095 mm padavin, ki pa niso enakomerno porazdeljene po letnih časih. Voda za namakanje Bai Lu Suna se črpa iz globin. Je kakovostna in ni onesnažena, kar belušem zagotavlja svež okus.

4. Povezava med obsijanostjo s soncem in kakovostjo

Okrožje Dungšan je precej izpostavljeno soncu, ki tu v povprečju sije 2 386,8 ur na leto. Sončne svetlobe je posebej veliko jeseni in pozimi. Obilje sončne svetlobe pospešuje fotosintezo v steblu in listih. Ob intenzivnejši fotosintezi se tvori več hranilnih snovi za rast stebel, kar ima zelo velik vpliv na obseg letine in kakovost proizvoda „Dongshan Bai Lu Sun“.

5. Povezava med ozračjem in kakovostjo

Okrožje Dungšan je obdano z morjem in ima oceansko podnebje s svežim zrakom. Tu stojijo le redki industrijski obrati, težke industrije pa sploh ni, tako da zrak ni onesnažen. Inšpekcijski pregled, ki ga je opravil Institut mesta Džangdžov za znanosti o okolju, je pokazal, da so ravni SO2, dušikovih oksidov in fluora v zraku zelo nizke.

Okrožje Dungšan je okoljsko zelo trdno. 34,1 % njegove površine prerašča gozd in velja za „oazo obale Vzhodnokitajskega morja“. Okrožje Dungšan je inšpekcijski pregled prve skupine otoških ekoloških kmetijskih okrožij na Kitajskem prestalo leta 1998. Te okoljske razmere v veliki meri prispevajo k vrhunski kakovosti proizvoda „Dongshan Bai Lu Sun“.

6. Povezava med metodami pridelovanja in kakovostjo

1. Uravnavanje pridelave s peskom

Okrožje Dungšan ima obilo morskega peska. Ta je srebrno bele barve in zelo droben ter se uporablja za zasipavanje belih belušev. Površina beluševega stebla je zato snežno bele barve, nežna in ravna, luske pa goste.

2. Organsko gnojilo iz morskega blata

Večinoma se uporablja organsko gnojilo. Okrožje Dungšan ima veliko virov morskega blata. Slednje je bogat vir naravnega organskega gnojila za pridelovanje belušev, ki še dodatno izboljša kakovost proizvoda „Dongshan Bai Lu Sun“.

3. Žetev in pridelava z metodo „matičnega stebla“

V okrožju Dungšan se uporablja metoda pridelave z „matičnim steblom“, ki izravnava neskladje med rastjo belušev in akumulacijo hranilnih snovi s pomočjo naravnih podnebnih virov. Rezultati tega se kažejo v bogati letini ter visokem izkoristku in kakovosti.

Sklic na objavo specifikacije:

(Člen 5(7) Uredbe (ES) št. 510/2006)

(1) UL L 93, 31.3.2006, str. 12.